Ramaphosa 'optimisties' oor ekonomie ten spyte van Covid-19 | Maroela Media
Ramaphosa 'optimisties' oor ekonomie ten spyte van Covid-19
Pres. Cyril Ramaphosa (17 Junie 2020) (Foto: Elmond Jiyane/GCIS)
Cyril Ramaphosa sê hy besef dat die afsondering 'n knou aan die ekonomie toegedien het, maar dat die situasie nie veel anders in ander lande is nie. Hy het ook sy optimisme uitgespreek dat Suid-Afrika weer vinnig van dié ekonomiese terugslae sal herstel.
"Daar lê moeilike tye voor en ons moet realisties wees oor die tyd wat dit gaan neem vir die ekonomie om te herstel. Ten spyte hiervan bly ons optimisties," skryf die president in sy jongste nuusbrief wat Maandag uitgereik is.
"Verlede week het 'n aantal maatskappye planne bekendgemaak om personeel af te lê weens die erge finansiële verliese wat hulle die afgelope maande gely het. Sommige ondernemings het ook besluit om hul deure permanent te sluit," skryf Ramaphosa. Dié ondernemings sluit in maatskappye in die lugvaart-, die bou- en die gasvryheidsektor.
Ramaphosa sê Suid-Afrika as 'n land was deeglik bewus van die nagevolge van die sluit van ekonomiese aktiwiteite, maar dat dit noodsaaklik was ten einde menselewens te red . Die president wys egter daarop dat Suid-Afrika nie die enigste land is wat nou ekonomies in die knyp is nie. "In Italië, Brittanje, Duitsland, Indië, Amerika en China het mense hul werk verloor. Daar word selfs gepraat van 'n 'werksverlies-tsunami'," skryf Ramaphosa. Hy sê in April het die internasionale arbeidsorganisasie voorspel dat 305 miljoen werksverliese wêreldwyd sou plaasvind weens die instel van afsonderingsregulasies om die verspreiding van Covid-19 te bekamp.
(Foto: Henk Kruger/ANA)
"Vir 'n land soos ons s'n, wat reeds voor die afsondering 'n werkloosheidskrisis en swak ekonomiese groei ervaar het, lê daar nou 'n moeilike tyd voor." Hy skryf dat dit belangrik is om moeilike besluite te neem wat die volhoubaarheid van ondernemings en werkers se gesondheid in ag neem. "Die stappe wat ons gedoen het om plaaslike ondernemings tydens afsondering te beskerm, soos lenings, belastingvoordele en herstrukturering van skuld, gaan steeds voort. Hierdie maatreëls kan egter net so ver strek."
Tito Mboweni, minister van finansies, sal dié week 'n hersiene begroting voorlê. "Inkomste het drasties geval en dit is nodig om ons programme te herprioritiseer, openbare besteding te sny en af te skaal op projekte waar moontlik. Terwyl ons alles moontlik moet doen om bestaande werke te behou, moet ons ook nuwe werksgeleenthede skep en hoër vlakke van beleggings in die ekonomie aanmoedig. Ons moet ook entrepreneurskap aanmoedig. Ons hoop ook binnelandse en buitelande beleggers sal hou by dit waartoe hulle hul verbind het. Suid-Afrika het steeds wonderlike geleenthede en bates om in te belê," skryf Ramaphosa.
Ramaphosa is optimisties oor 'n aantal nuwe geleenthede wat hom reeds voorgedoen het, soos Amazon se aankondiging dat hy beplan om tot 3 000 Suid-Afrikaners in verskeie posisies aan te stel. "Die werkskeppingsinisiatiewe wat ons voor die uitbreek van Covid-19 begin het, sal nou op verskerpte vlakke hervat word."
Ramaphosa het Suid-Afrikaners aangemoedig om skouer aan die wiel te sit en huidige uitdagings as geleenthede te beskou.
algehele afsondering Cyril Ramaphosa
Skoolaansoeke vir Gauteng dié week oop
Dlamini-Zuma dán weer in hof oor afsonderingsregulasies
Ek dink nie liewe cyril weet wat die betekenis van "optimisme" is nie. Het iemand vir hom 'n woordeboek, met baie prentjies?
Indien die regering ernstig is om beleggers te lok, sal hul praatjies oor grondonteiening sonder vergoeding moet staak en duidelike sakebeleide moet doen. Maar dit weet hulle mos tog?
Of gaan hul dat China hul gyselaar neem met al hul lenings aan dié land?
Cyril doen net wat sy grootbase van die NWO hom voorsê. Een van die planne is om ekonomieë wêreldwyd te laat skade lei om hulle in staat te stel om groter beheer te bekom. Sy groot vriendin met die kopdoek dien dieselfde base. Optimisme? Ja alles verloop volgens plan
Alle skuld vir die haaglikke omstandighede die land in verkeer moet voor die deur van die ANC gele word. Dis soos ons Pressie se dit kom al voor Covic se tyd. Nou het hulle net iets anders die skuld gegee maar tog moes hulle iewers hierin ook die skuld op rassisme pak. Haal die balk eers uit jou eie oog geagte pressie en ANC comrades